Ferran Gadea, Josep Manel Casany i Cristina García estrenen a Burjassot “Els Esperantistes”, de Paco Zarzoso
2025-07-24

El Centre Cultural Tívoli es vestirà d’estrena, divendres que ve 31 de març a les 22:30 hores, de la mà de la companyia Apropteatre que portarà a aquest espai municipal l’estrena de “Els Esperantistes”, una obra protagonitzada pel burjassoter Ferran Gadea, acompanyat en les taules per Josep Manel Casany i Cristina García, i dirigits per Paco Zarzoso.

Les entrades per a gaudir d’aquesta genial creació teatral poden adquirir-se, a un preu de 6€, en Instant Tiquet i en la Casa de Cultura de Burjassot, o bé el mateix dia de l’espectacle en les taquilles del Tívoli des d’una hora abans de l’inici del mateix.

“Els Esperantistes” posaran en escena la història de Llàtzer i Marta, dos germans pròxims als quaranta que viuen a casa dels seus pares, morts deu anys arrere. El seu pare era el president de la Societat Esperantista de la ciutat, un Quixot que va inculcar als seus fills l’amor per aqueixa llengua que hauria d’unir a tots els éssers humans.

Mentre Llàtzer, així batejat pel creador de l’esperanto, ha dedicat tota la seua vida a seguir els passos del pare i en el moment en què s’inicia l’obra, està traduint Moby Dick de Melville a l’Esperanto, Marta, després de diversos viatges i d’alguns desenganys amorosos, ha tornat a la llar familiar amb el seu germà i treballa en una carnisseria.

El conflicte naix quan Marta s’enamora bojament d’Àngel, un empresari immobiliari arruïnat, i el porta a la casa amb la intenció que es quede a viure amb els dos germans. La seua habitació és molt xicoteta per a un llit gran, i s’entaula una lluita aferrissada per l’habitació gran fins ara ocupada per Llàtzer.

S’estableix una lluita de poder per l’habitació, però en realitat són unes altres les lluites que ixen a la llum en aquesta tragicomèdia que té com a protagonista la fragilitat humana.